Α.Ο. Προφήτη Ηλία Πειραιά

Ο Αθλητικός Όμιλος Προφήτη Ηλία ιδρύθηκε το 1954 και εδρεύει στον ομώνυμο λόφο του Πειραιά, Προφήτη Ηλία στην Καστέλλα. Διαθέτει τμήματα ποδοσφαίρου, καλαθοσφαίρισης και επιτραπέζιας αντισφαίρισης.

Αρχικά ιδρύθηκε σαν ποδοσφαιρικό και εκδρομικό σωματείο. Πρώτα χρώματα του συλλόγου ήταν το πράσινο-άσπρο και αργότερα αντικαταστάθηκαν από το κόκκινο και το μπλε. Το 1956 προστέθηκε το τμήμα επιτραπέζιας αντισφαίρισης, ενώ το τμήμα μπάσκετ ξεκίνησε τη λειτουργία του το 1958. Για μικρό χρονικό διάστημα λειτούργησε και τμήμα σκακιού.

Το κέντρο δράσης του συλλόγου βρίσκεται στο ανοικτό γήπεδο μπάσκετ Προφήτη Ηλία, όπου στεγάζονται τα γραφεία και η λέσχη του Ομίλου. Το ανδρικό και το γυναικείο τμήμα μπάσκετ χρησιμοποιούν σαν έδρα το σχολικό κλειστό των Καμινίων, οι ομάδες ποδοσφαίρου εδρεύουν στο γήπεδο Σ.Ε.Φ. και το τμήμα πινγκ-πονγκ στεγάζεται στην αίθουσα της οδού Ασκληπιού.

Το πνεύμα που διέπει τις αρχές του Α.Ο. Προφήτη Ηλία είναι καθαρά ερασιτεχνικό, με έμφαση στις αρχές του κοινωνικού αθλητισμού.

Αξίζει να σημειωθεί πως από την ίδρυσή του μέχρι και σήμερα, και παρότι πρόκειται για σχετικά παλαιό σύλλογο, ουδέποτε έχει μετονομαστεί ή έχει αναμιχθεί σε συγχώνευση-απορρόφηση με άλλο σωματείο, διατηρώντας έτσι αναλλοίωτη την ονομασία, την ύπαρξη και την ιστορική διαδρομή του.

 Τμήμα ποδοσφαίρου 
Ο Αθλητικός Όμιλος Προφήτη Ηλία ιδρύθηκε ως ποδοσφαιρικό σωματείο το 1954. Ως εκ τούτου, το ποδοσφαιρικό τμήμα του ομίλου ήταν το πρώτο του συλλόγου. Η ομάδα αγωνίζεται στις ερασιτεχνικές κατηγορίες της Ένωσης Ποδοσφαιρικών Σωματείων Πειραιώς (Ε.Π.Σ.Π.).

Εξ αρχής, μετείχε σε δόκιμο κατηγορία, ενώ την αμέσως επόμενη αγωνιστική περίοδο αγωνίστηκε στη Γ΄ Κατηγορία Πειραιά. Στις επιτυχίες του τμήματος συγκαταλέγονται δύο προβιβασμοί στην Α΄ Κατηγορία του Πειραιά, σε νομαρχιακό επίπεδο ποδοσφαίρου.

Το 1977 κέρδισε για πρώτη φορά την άνοδο στην Α΄ Κατηγορία, για να ακολουθήσει στο τέλος της περιόδου ο υποβιβασμός. Το 2007, τριάντα χρόνια αργότερα, επανέλαβε την επιτυχία της ανόδου στην Α΄ Κατηγορία Ε.Π.Σ.Π..

Κατά την τρέχουσα αγωνιστική περίοδο 2023-24, ο σύλλογος αγωνίζεται στον πρωτάθλημα B' κατηγορίας της Ε.Π.Σ. Πειραιά. Προπονητής της ομάδας είναι ο Άγγελος Σκανάτοβιτς και ως έδρα χρησιμοποιείται το γήπεδο στον περιβάλλοντα χώρο του Σ.Ε.Φ..

 Τμήμα καλαθοσφαίρισης ανδρών 
Το τμήμα καλαθοσφαίρισης ανδρών του Αθλητικού Ομίλου Προφήτη Ηλία μετέχει στις ερασιτεχνικές κατηγορίες της Ένωσης Σωματείων Καλαθοσφαίρισης Νότιας Αττικής (Ε.Σ.ΚΑ.Ν.Α.).

Αναφέρεται για πρώτη φορά το 1958, όταν και μετείχε στο πρωτάθλημα Γ' Κατηγορίας Κέντρου. Τη δεκαετία του '60 σταδιακά αδρανοποιήθηκε, και ενεργοποιήθηκε ξανά στις αρχές της δεκαετίας του '80. Αποφασιστικής σημασίας γεγονός για την ανάπτυξή του ήταν η κατασκευή του ανοικτού γηπέδου το 1983, που έδωσε τεράστια ώθηση στα τμήματα υποδομής του συλλόγου. Μεγαλύτερη επιτυχία του θεωρείται η κατάκτηση του πρωταθλήματος Β' Κατηγορίας Ε.Σ.ΚΑ.Ν.Α. το 2002. Την αγωνιστική περίοδο 2002-03 ο σύλλογος αγωνίστηκε στην Α' Κατηγορία Ε.Σ.ΚΑ.Ν.Α., όπου τερμάτισε στην 6η θέση της βαθμολογίας. Στη συνέχεια όμως, λόγω οικονομικών και διοικητικών προβλημάτων, το τμήμα ανέστειλε για δύο χρόνια τη λειτουργία του, επανερχόμενο στις διοργανώσεις της Ένωσης το φθινόπωρο του 2005.

Κατά την τρέχουσα αγωνιστική περίοδο 2023-24, ο Α.Ο. Προφήτη Ηλία αγωνίστηκε στο πρωτάθλημα της Γ' Κατηγορίας Ε.Σ.ΚΑ.Ν.Α., με προπονητή τον Σάκη Γαζή και βοηθό τον Απόστολο Σωμαράκη, και κατετάγη πρώτος στον 1ο όμιλο. Την αγωνιστική περίοδο 2024-25 θα αγωνίζεται στο πρωτάθλημα της Β' Κατηγορίας Ε.Σ.ΚΑ.Ν.Α.. Έδρα της ομάδας είναι το κλειστό γυμναστήριο Καμινίων. 

Ο σύλλογος διαθέτει επίσης τμήματα ακαδημιών, καθώς και ομάδες παίδων και εφήβων, οι οποίες συμμετέχουν στα οικεία πρωταθλήματα.

 Τμήμα καλαθοσφαίρισης γυναικών 
Το γυναικείο τμήμα καλαθοσφαίρισης ξεκίνησε την δράση του στα μέσα της δεκαετίας του '80. Την αγωνιστική περίοδο, 1995-96, τερμάτισε αήττητο στο Πρωτάθλημα της Β' Κατηγορίας Ε.Σ.ΚΑ.Ν.Α., ανεβαίνοντας παράλληλα στην Α' Κατηγορία.«1988-1996: Ανάπτυξη Υποδομής», πληροφορίες στον επίσημο ιστότοπο του συλλόγου., στην οποία σταθεροποιήθηκε τα επόμενα χρόνια.

Την άνοιξη του 2000 η ομάδα συμμετείχε στον τελικό του Κυπέλλου Γυναικών της Ένωσης.«1997-2003: Το Ζενίθ Του Μπάσκετ» , πληροφορίες στον επίσημο ιστότοπο του συλλόγου. Την επόμενη χρονιά, ωστόσο, η ομάδα ανέστειλε τη λειτουργία της για οικονομικούς λόγους.

Μετά από δέκα χρόνια αδράνειας το τμήμα επέστρεψε στην αγωνιστική δράση λαμβάνοντας μέρος στο Πρωτάθλημα Γυναικών της Ε.Σ.ΚΑ.Ν.Α. για την περίοδο 2011-12.«2004-2012: Η Σύγχρονη Εποχή» , πληροφορίες στον επίσημο ιστότοπο του συλλόγου. Στον τελικό βαθμολογικό πίνακα κατέλαβε την 5η θέση. Την επόμενη χρονιά, 2012-13, πάντα στο ίδιο Πρωτάθλημα, ο Προφήτης Ηλίας ολοκλήρωσε τις αγωνιστικές του υποχρεώσεις μία θέση χαμηλότερα.«Αποτελέσματα ΕΣΚΑΝΑ: Ώρα για πλέι οφ!», άρθρο ιστότοπο WePlayBall.gr, 15 Απριλίου 2013.

Την άνοιξη του 2017 το τμήμα πέτυχε τη μεγαλύτερη διάκρισή του, κατακτώντας το πρωτάθλημα της Α' Κατηγορίας Ε.Σ.ΚΑ.Ν.Α., αφού επικράτησε στους τελικούς του Α.Ο.Ν.Α. με 2-1 νίκες, παρότι είχε μειονέκτημα έδρας. Ως εκ τούτου την επόμενη αγωνιστική περίοδο 2017-18, διαγωνίστηκε για πρώτη φορά στην ιστορία του σε εθνικό επίπεδο, στο πρωτάθλημα της Α2 Κατηγορίας (Όμιλος Νότου). Δεν κατάφερε όμως να κρατηθεί στην κατηγορία, σημειώνοντας μόλις δύο νίκες σε 24 αναμετρήσεις και καταλαμβάνοντας την τελευταία θέση της βαθμολογίας μεταξύ 12 ομάδων.

Κατά την τρέχουσα αγωνιστική περίοδο 2023-24 ο Α.Ο. Προφήτη Ηλία αγωνίστηκε στο πρωτάθλημα της Α' Κατηγορίας Ε.Σ.ΚΑ.Ν.Α. Προπονητής για την αγωνιστική περίοδο 2024-25 θα είναι ο Πάτροκλος Χλιαουτάκης.  Έδρα της ομάδας είναι το κλειστό γυμναστήριο Καμινίων.

Ο σύλλογος διαθέτει επίσης τμήματα ακαδημιών, καθώς και ομάδες κορασίδων και νεανίδων, οι οποίες συμμετέχουν στα οικεία πρωταθλήματα.

 Τμήμα επιτραπέζιας αντισφαίρισης 
Ο Α.Ο. Προφήτη Ηλία θεωρείται από τα πρωτοπόρα σωματεία στο άθλημα της επιτραπέζιας αντισφαίρισης. Ξεκίνησε τη δράση του το 1956 και υπήρξε από τα ιδρυτικά μέλη της Ε.Φ.Ο.ΕΠ.Α.. Έχει κατακτήσει συνολικά πέντε πανελλήνια πρωταθλήματα γυναικών (1963, 1969, 1970, 1985, 1986), επτά νεανίδων (1960, 1963, 1967, 1968, 1969, 1970, 1993), δύο κορασίδων (1967, 1990), ένα παγκορασίδων (1988), ένα εφήβων (1993), ένα παίδων (1990) και ένα παμπαίδων (1988). Έχει αναδείξει πολλούς κορυφαίους αθλητές και αθλήτριες: Ενδεικτικά αναφέρονται η Μαρία και η Ματίνα Λουκά, η Μαρία Μοίρου, ο Γιώργος Χαντζής και η Χρυσούλα Ντουλάκη, όλοι τους πανελληνιονίκες σε ατομικά αγωνίσματα ως αθλητές του Προφήτη Ηλία. Το τμήμα παρέμεινε ανενεργό για μεγάλο χρονικό διάστημα, έως το 2020 που επανασυστάθηκε μέσω συνεργασίας με τον Α.Ο. Φοίνικα Αγ. Σοφίας.

Αυτή τη στιγμή το τμήμα ανδρών αγωνίζεται στο πρωτάθλημα Β' Τοπικό Αττικής και το τμήμα γυναικών στη Β Εθνική Αττικής. Προπονητής είναι ο Παναγιώτης Πετρής και έδρα της ομάδας είναι η αίθουσα επί της οδού Ασκληπιού 44.

 Παραπομπές 

 Εξωτερικοί σύνδεσμοι 
 Επίσημος ιστότοπος του Α.Ο. Προφήτη Ηλία Πειραιώς

Κατηγορία:Αθλητικοί σύλλογοι Πειραιά
Κατηγορία:Ιδρύσεις αθλητικών συλλόγων το 1954
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1954
Κατηγορία:Ελληνικοί σύλλογοι καλαθοσφαίρισης
Κατηγορία:Σωματεία Ε.Σ.ΚΑ.Ν.Α.
Κατηγορία:Ελληνικοί σύλλογοι επιτραπέζιας αντισφαίρισης
Κατηγορία:Ελληνικοί σκακιστικοί σύλλογοι